אנדרטת גדוד 405

אנדרטת גדוד 405 (נמר) ברמת הגולן נמצאת כקילומטר מערבית לתל ג'וחדר (גבעת אורחה). באנדרטה מונצחים 21 לוחמי גדוד התותחנים, שנפלו ברמת הגולן במלחמת יום הכיפורים. 15 נפלו באזור אתר ההנצחה ואחרים במקומות נוספים בגולן כמו שליש ורס"ר הגדוד המונצחים באנדרטת הג'יפ ברמת הגולן. מפקד הגדוד היה רב-סרן אריה מזרחי וסגנו אורי מנוס. הגדוד הוזעק לרמת הגולן למחרת ראש השנה והתפרס כשסוללה ב' (בועז) ו-א' בפיקודו של מנוס נפרסו ממערב לתל ג'וחדר וסוללה ג' נפרסה באזור הר חרמונית. עם פרוץ הקרבות החלו סוללות הגדוד בהפגזה על כוח השריון הסורי המתקדם. בשעה 22:00 הגיעה פלוגת טנקים סורית לסוללה ב' (בועז) ושטפה באש את לוחמי הסוללה שהופתעו. 15 לוחמים נהרגו ורבים נפצעו. הגדוד נסוג דרומה והמשיך את המלחמה. סוללה א' הסתפחה לאוגדה 146 והשתתפה בהתקפת הנגד בדרום רמת הגולן. סוללה ג' של הגדוד סייעה לגדוד 77 של אביגדור קהלני במהלך בקרב עמק הבכא. לאחר המלחמה הוקמה סמוך לג'וחדר אנדרטה לנופלי סוללה ב'. האנדרטה הורכבה מתרמילי פגזים וחלקי ציוד שנמצאו בשטח. באוקטובר 2008, ביוזמת אורי מנוס ותורמים, נחנך אתר הנצחה לנופלי הגדוד. האתר תוכנן על ידי לביאה מנוס, רעייתו של אורי. במרכז האתר - שתי אבני בזלת עליהן חקוקים שמות הנופלים לפי מקום נפילתם. מסביב לאתר יש 21 אבנים שהובאו למקום, 21 עצי צפצפה ופסל ממתכת של עץ עם 21 ענפים לזכר 21 הנופלים. במקום נמצאת עמדת מסבירן. האנדרטה הגדודית נמצאת כ-200 מטרים ממערב לאנדרטת סוללה ב'. ראו גם אנדרטת הג'יפ ברמת הגולן אנדרטה לחללי אגד ארטילרי 212 אנדרטת בה"ד 9 לקריאה נוספת משה גבעתי, בודדים על התל - קרב תל א-סקי במלחמת יום הכיפורים, חולון: הוצאת 'רעות', התשס"ט-200, עמ' 113-112. קישורים חיצוניים אתר הנצחה לנופלי גדוד תותחנים 405 במלחמת יום הכיפורים, באתר "יזכור" של משרד הביטחון אנדרטת גדוד 405 ברמת הגולן (אורכב 24.06.2013 בארכיון Wayback Machine) באתר "ביטחונט" אנדרטת גדוד 405 באתר יוטיוב רמי קדר, אש נ"ס - התותחנים במלחמת יום הכיפורים, באתר כאן תאגיד השידור הישראלי סיור בעקבות לוחמת התותחנים בדרום רמת הגולן, רשימת השמעה, באתר יוטיוב‏ (13 חלקים)